Geografski pol
Geografski pol je zamišljena tačka u kojoj planetarna os (os vrtnje) probada površinu planeta ili nekog tijela koje se okreće oko svoje osi. U općenitom slučaju govorimo o polovima nebeskih tijela. Budući da planetarna os probada planetarnu površinu u dvije tačke probodišta nazivamo sjeverni pol i južni pol. Na Zemlji su imena polova određena historijskim razlozima, ali u općenitom slučaju nije uvijek jasno kako ćemo nazvati polove tijela, budući da im osi mogu biti različito usmjerene. Kada govorimo o tijelima u Sunčevom sistemu uobičajeno se za sjeverni pol tijela uzima pol bliži smjeru zvijezde Sjevernjače. Neka tijela u Sunčevom sistemu (npr. Saturnov mjesec Hiperion ili asteroid 4179 Toutatis) nemaju definirane polove, zbog svoje haotične rotacije, uzrokovane nepravilnim oblikom ili gravitacijskim uticajima obližnjih tijela. Ako planet posjeduje magnetno polje, polovi se ne moraju poklapati sa magnetnim polovima planeta. Sam geografski pol nije stalno mjesto, on varira tokom historije, među ostalim, i zbog precesije; tako je prije 10.000 godina sjevernu tačku na nebu predstavljala zvijezda Vega, a ne zvijezda Sjevernjača.